Buitelanders nou in departement se visierMalusi Gigaba, minister van binnelandse sake. Foto: ANA Malusi Gigaba, wat onlangs weer as minister van binnelandse sake aangestel is, het Vrydag gesê een van sy topprioriteite in dié pos is om die huidige stelsels waardeur Suid-Afrikaanse dokumente aan buitelanders uitgereik word te hersien, aangesien daar “prominente gevalle” is waar die prosedures na bewering verontagsaam is. “Ons moet vrae vra. ŉ Aantal gevalle het aan die lig gekom wat verband hou met die manier waarop mense toegang tot Suid-Afrikaanse dokumentasie kry. Ek dink ons moet die robuustheid van ons stelsels in daardie opsig hersien,” het Gigaba gesê. “Sommige van die gevalle was prominente gevalle waar mense Suid-Afrikaanse dokumentasie bekom het en dan is daar later bevind hulle was betrokke by allerhande korrupte en afstootlike aktiwiteite.” Gigaba het senior bestuurspersoneel by binnelandse sake in Pretoria toegespreek as die begin van sy nuwe termyn as minister ná ŉ kort termyn as minister van finansies. “Die vraag wat geopper word is: Hoe robuus is ons stelsels om dit te hanteer, om dit vooruit te loop, teen te staan, te minimaliseer? Natuurlik is daar geen manier hoe ons, soos ons hier sit, kan weet dat ŉ persoon moontlik in die toekoms by misdaad of korrupsie betrokke gaan wees nie. Is daar enige iets wat ons kan doen met betrekking tot die stelsels wat ons bedryf om hul robuustheid en waaksaamheid te verbeter om toekomstige probleme te minimaliseer?” Die Suid-Afrikaanse parlement het voorheen besware gedeel oor hoe lede van die omstrede Gupta-familie, wat bekend is vir hul noue politieke bande, vervroegde burgerskap ontvang het. Gigaba het Vrydag gesê hy wil die departement van binnelandse sake herposisioneer om te help om ekonomiese ontwikkeling deur middel van sy immigrasiebeleid te fasiliteer. “Een van die dringende goed wat ons moet finaliseer is die herposisionering van die departement,” het hy gesê. “Ons wil die departement herposisioneer om ŉ rol te speel in die fasilitering van ekonomiese ontwikkeling in die land. Dit beteken om grensposte te ondersteun, toerisme te ondersteun en seker te maak dat ons ŉ rol speel om burgers met dokumente te bemagtig wat hulle in staat sal stel om ŉ ekonomiese rol te speel.” Die minister is vergesel deur Fatima Chohan, sy adjunk, en Mkuseli Apleni, direkteur-generaal van die departement.